Rentekoers dalk gou verhoogDaniel Mminele. Foto: Reserwebank/ANA Daar was weer eens slegte nuus vir Suid-Afrikaners op valutamarkte. Die rand het teruggesak weens kommer oor Italië se dreigende skuldkrisis. En die swakker rand vergroot die kans dat die Reserwebank reeds volgende maand rentekoerse kan verhoog. Dit sal die bank ook die geleentheid gee om Suid-Afrika se gunstige rentekoers-opbrengste te herstel weens ontwikkelde ekonomieë soos Amerika wat rentekoersverhogings nou navolg. Beleggers soek hoër rentekoerse om beter opbrengste te lewer. Boonop het Suid-Afrika die kapitaalvloei nodig om die tekort op die lopende rekening te finansier. Volgens die ekonomiese agentskap NKC Research het negatiewe nuus uit Italië die rand en die mark vir die meeste ontluikende geldeenhede gepootjie. Die Amerikaanse dollar het egter verstewig. Italië, Spanje en Turkye is drie van die lande in die EU-blok waaroor daar groot kommer op finansiële markte is. Die kommer word gestook deur die drie lande se dreigende skuldprobleme. Kommer oor dié drie lande het ŉ direkte impak op die euro, die geldeenheid van een van Suid-Afrika se grootste handelsvennote. Die rand volg gewoonlik die euro slaafs na. Die swakker rand het ook ŉ skadu op die kapitaalmark gehou. Dit beteken rentekoerse op staatseffekte het gestyg wat die terugbetaling daarop duurder vir die land gemaak het. Die koers op die mees verhandelde R186-staatseffek het op 9,095% gesluit. Dit was 5,5 basispunte stewiger. Ook die JE het gister in die rooi gesluit. Die meeste sektore op die beurs het laer gesluit behalwe die mynbousektor wat met 2,15% gestyg het. Onder die mynbou-aandele wat sterk gestyg het, was die goudprodusente Sibanye, AngloGold en Gold Fields. Intussen het die adjunkpresident van die Suid-Afrikaanse Reserwebank, Daniel Mminele, gewaarsku dat die inflasiekoers tot bo 6% kan styg, wat buite sy teikenband van 3-6% is. Die teiken is deur die nasionale tesourie daargestel. Die toespraak is op die sentrale bank se webwerf gepubliseer. Hy sê die feit dat Suid-Afrika se inflasiekoers kan styg, nie onderskat moet word nie. Hy skryf dit toe aan globale faktore soos stygende ruoliepryse en onbestendigheid op valutamarkte waar ontluikende valuta soos die rand onder druk is. Hy sê sou pryse met tot 4,5% afwyk, dit inflasieverwagtinge oor die medium termyn aanblaas. Hy het bygevoeg dat inflasie waarskynlik tot bo sy toppunt van 6% kan styg. Die Reserwebank het verlede maand aangedui dat inflasie tot 5,9% in die tweede helfte van volgende jaar kan styg. Terwyl dit binne die bank se inflasieteiken is, het die monetêre beleidskomitee aangedui dat hy verkieslik prysgroei van 4,5% verkies en liefs dan net onder 6%. Die bank het verlede maand die terugkoopkoers op 6,5% gehou. Drie lede van die bank se sewe persoon-rentekoersbesluitnemingkomitee het egter vir ŉ styging in rentekoerse gestem. Die volgende monetêre beleidskomiteevergadering geskied in November en markte verwag ŉ 60%-kans op ŉ verhoging van rentekoerse met waarskynlik 50 basispunte.